חוק לתיקון פקודת היבוא והיצוא (מס' 6), התשפ"ד-2024
הצעת חוק ממשלתית, הכנסת ה-25
פורסם: ספר החוקים, חוברת 3148, עמ' 468, 2024-01-17T00:00:00+02:00
בהמשך לתיקוני חקיקה שנחקקו בשנים האחרונות במטרה להסיר חסמים בייבוא טובין שחל עליהם תקן רשמי, החוק מקל את התנאים הנדרשים לשם ייבוא טובין כאמור, שאינם משתייכים לקבוצה הכוללת טובין שברמת המסוכנות הגבוהה ביותר.
צו היבוא והיצוא [נוסח חדש], התשל"ט–1979, מפרט ארבע קבוצות טובין לפי רמת המסוכנות של הטובין, ועל פי חלוקה זו נקבעת רמת הרגולציה החלה על ייבואם של הטובין. כך, ככל שהטובין משתייכים לקבוצה המדורגת גבוה יותר ברמת המסוכנות, תחול לגביהם רגולציה מחמירה יותר. מרבית הטובין המיובאים כיום לישראל אינם משתייכים לקבוצה שברמת המסוכנות הגבוהה ביותר (קבוצה מספר 1) אלא לקבוצות טובין בדרגות מסוכנות בינונית ונמוכה (קבוצות מספר 2 ו-3 בהתאמה).
כחלק מהחוק נעשו מספר תיקוני חקיקה בפקודת היבוא והיצוא לעניין קבוצות טובין בדרגות 2 ו-3 כפי שיפורט להלן:
1.  ביחס למוצרים שאינם משתייכים לקבוצה מספר 1, לא יידרש היבואן להגיש הצהרה לממונה על התקינה (להלן – הממונה) לצורך שחרור הטובין מפיקוח המכס. במקום חובת הגשת הצהרה לממונה, תחול על היבואן חובה להחזיק בידיו הצהרה, שבה יצוין כי על הטובין המיובאים חל תקן רשמי וכי הם עומדים בדרישות התקן, ובכלל זה כי בוצעו לגבי דגם הטובין בדיקות המעבדה הנדרשות לגביהם. כפועל יוצא מהחוק, היבואן יהיה פטור מפנייה למעבדת בדיקה לצורך ייבוא טובין אלו. ההצהרה תישמר בתיק מוצר אשר יוגש על פי דרישה, בעת ביצוע פיקוח, בין הפיקוח נעשה כחלק מדגימת משלוח בנמל ובין אם הפיקוח נעשה בשווקים.
2. נקבע כי במשרדי המכס יישב, בנוסף לנציג המכס, גם נציג של הממונה שיסייע בקביעת רמת סיכון של טובין מיובאים, שממנה נגזרת ההחלטה אם לדגום משלוח של טובין בנמל.
3. על מנת לייעל את הפעלת סמכויותיו של הממונה, נקבע כי מנהל המכס או עובד רשות המיסים שמנהל המכס הסמיך לכך, ימסרו לממונה או לעובד משרד הכלכלה והתעשייה שהממונה הסמיך לכך, כל מידע או מסמך הדרושים לממונה לשם הפעלת סמכויותיו בכל הנוגע לטובין מיובאים או בנוגע ליבואני טובין.
4. לפי פקודת היבוא והיצוא ערב תחילתו של החוק, כל יבואן חדש שרצה לייבא לישראל מוצר שחל עליו תקן רשמי, היה חייב ברישום במרשם היבואנים בטרם יחל את תהליך היבוא. לאור הרחבת שיתוף הפעולה בין הממונה לבין המכס כאמור לעיל בסעיפים 2 ו-3, הוחלט לבטל את מרשם היבואנים שניהל הממונה.
5. הממונה על התקינה הוסמך בחוק לקבוע בהנחיותיו הוראות לעניין חובתן של מעבדות בדיקה לפרסם דגמי טובין שהן נתנו לגביהן אישורי דגם. כפועל יוצא מפרסום אישורי הדגם, יוכלו יבואנים לבחור שלא לערוך בדיקת דגם לצורך יבוא הטובין, ובמקומה יוכלו לבצע בדיקת השוואה לדגם שאושר – בדיקה זולה משמעותית מבדיקת הדגם.
6. נקבעה בחוק הוראת שעה שלפיה יינתן לכלל היבואנים המייבאים מוצרים שאינם משתייכים לקבוצה מספר 1, פטור מחובת החזקה של מסמכים מסוימים בתיק מוצר. מדובר במסמכים שלעיתים קרובות יבואנים מקבילים מתקשים בהשגתם. מאחר שמדובר בשינוי משמעותי שיש לבחון את השלכותיו, הוחלט כי הוראת השעה תחול למשך שנה, ושר הכלכלה והתעשייה יהיה רשאי להאריכה בצו, באישור ועדת הכלכלה של הכנסת, בתקופות נוספות שלא יעלו במצטבר על שנה נוספת.
7. הוחלט לאפשר ליבואן בנסיבות מסוימות, להצהיר כי הטובין המיובאים עומדים רק בחלק מדרישות התקינה וכי העמידה בשאר הדרישות תושלם לאחר הייבוא ובטרם שיווק הטובין.
8. הורחבה רשימת המסמכים שיבואן יוכל להוכיח באמצעותם התאמה של הטובין המיובאים לדרישות תקן בינלאומי ואסדרה זרה.
9. נקבע כי יבואן שיפנה לגורם מוסמך כמפורט בחוק כדי שיבדוק עבורו את תיק המוצר, יהיה זכאי להפחתה משמעותית של 40% בסכום העיצום הכספי שהממונה על התקינה רשאי להטיל עליו, אם התברר כי למרות הבדיקה המקדימה יש ליקוי בתיק מוצר.
10. על מנת להגביר את השקיפות, נקבע כי הממונה יפרסם לציבור מידי שנה דוח לגבי פעולות הפיקוח והאכיפה שביצע בשנה הקודמת לשם אכיפת הוראות הפקודה וחוק התקנים.